钦定古今图书集成/方舆汇编/职方典/第1439卷 > 《平大藤峡寇》明·韩雍
## 钦定古今图书集成/方舆汇编/职方典/第1439卷 > 《平大藤峡寇》明·韩雍

广西浔州府境，万山盘矗，中有水曰“浔江”，发源柳、庆，
东绕至浔，带象州、永安、修仁、荔蒲、平乐诸郡县。峡江
诸山皆𥓂砑巀嶪，其最险恶地为大藤峡，今易为断
藤峡，盖有孤藤度峡，磵如徒杠，今断之，故名。南截浔
水为府江。自藤峡至府江，约三百馀里，地惟藤峡最
高。登藤峡巅数百里皆历历目前，军旅之聚散往来，
可一盼尽也。诸蛮以此为奧区。藤峡则以桂平、大宣
北乡为后户，藤县五屯障其左，贵县龙山据其右，若
两臂然。峡北岩峒以百计，如仙女关、九层厓，极嵚险
者亦十数处。峡以南有牛肠、大岵诸村，皆缘江立寨。
藤峡、府江之间为力山，力山之险又倍藤峡。又南则
为府江，周遭盖六百里，其中多冥岩奥谷，悬磴绝壁，
入者手挽足移，十步九折，一失足则陨身数百仞下。
中产猺人，蓝、胡、侯、槃四姓为渠魁。力山又有獞人，善
傅毒药，弩矢中人，无不立毙者，虽四姓诸猺亦惮之。
其言语侏离，重译始解。景泰中，猺酋侯大狗等倡乱，
啸聚万人。修仁、荔浦、力山、平乐皆应之，攻堕郡县，出
没山谷。守臣不能制，率以招抚縻之。时朝廷北有外
警，未遑问也。天顺中，益纵恣，发兵捕之。诏有捕得大
狗者，赏千金，爵一级，竟不可得。久之，蔓延广东高、廉、
雷之境，所至残毁，两广守臣皆待罪。会宪宗初即位，
锐意南讨，集廷臣议。兵部尚书王竑言：“峡贼称乱，其
始由守臣失策，以招抚图为苟安，长其桀骜。譬诸骄
子，愈惜愈啼，非流血挞之啼不止。为今之计，当大发
兵讨之。窃见浙江参政韩雍，智勇过人，材兼文武，属
以讨贼，可抒南顾忧。”而诸将中推都督赵辅材略可
任，乃擢雍为佥都御史督戎务，辅为征寇将军，帅兵
讨之。右都督和勇为游击，太监卢康、陈宣为监军，户部侍郎薛远，督饷御史刘庆、汪霖，纪功阃外之事，一
以属雍。制曰：“将士有功者，得自署置。三司而下不用
命者，辄以军法论，朕不中制也。”成化元年六月，雍等
至南京，会诸将议，皆曰：“两广残破，盗所在屯聚，宜分
兵扑灭之。令游击帅江西及降朝兵由庾岭入广东，
大军由湖广入广西。贼在广东者驱之，在广西者困
之。如是乃可灭贼。”雍曰：“不然。贼已流劫蔓出，而所至
与战，是煽祸也。大藤峡贼之巢穴，今以全师𢭏之。既
至，彼南可以援高、雷、廉，东可以应南、韶，西可以取柳、
庆，北可以断阳峒诸路，势如常山之蛇，动无不应，举
无不克。腹心既溃，诸处之贼假息游魂耳，何烦逐乎？
舍此不图而分兵四出，则贼愈奔突汗漫，郡县愈残
毁，所谓救火而嘘之也，未见其济。”诸将曰：“诚如公言。”
乃以官军三万人兼程而进。七月至全州，会阳峒、西
延苗贼为梗，击灭之，斩失律指挥李英等四人，将士
股栗。九月，至桂林，雍按图籍与诸将议曰：“修仁、荔浦，
藤峡之羽翼也。不翦除之，藤峡势不孤。”乃以永顺、保
靖及两江土兵十六万人分五路进，穷追至力山，贼
大败，生擒一千二百馀人，斩首七千一百馀级。十一
月，至浔州，延父老问计，皆曰：“大藤天险，重岩密箐，人
不旋踵。且瘴厉为毒，不可深入。某等生长其地，不能
得其要领。贼闻大兵至，为备益坚。莫若屯兵围之，且
耕且守，可不战自毙。”雍曰：“不然。山峡辽远，纷披错杂，
六百馀里，安可图也？屯兵日久”，将士懈弛，睥睨冲突，
岂能为防哉？《兵法》曰：“宁我薄人。”又曰：“先人有夺人之
心，薄之也。”今我军新破府江，士气十倍，贼闻丧气褫
魄矣，因而乘之，可立破也。乃以总兵欧信、参将孙麒、
高端等帅六万八千人为右军，自象州、武宣分五道
入攻其北。以都指挥白全、杨玙、张刚、王圮等帅九万
二千人为左军，由桂平、平南分八道入攻其南，以参
将孙震、指挥陈文章等守左江及龙山五屯，截其奔
路。雍与赵辅和勇营高振岭以督诸军。雍复令欧信
曰：“山北既破，便可提兵深入，夹攻桂州、横石诸厓。”令
夏正曰：“林洞，沙田，府江间道也，宜越古眉、双髻诸山，
伏兵林洞，扼其东奔。”诸将听命。十二月朔，诸路兵并
进，夹攻之，连破石门、道袍、屋厦、紫荆、竹踏、良胸、右营、
牛肠、大岵等寨。贼遁入桂州横石等塘，九层楼据险
立栅拒之。雍令麾死士以大斧刊木开道，两军齐登，
发火箭焚其栅。而夏正自林峒来援，贼大惊溃，生擒
侯大狗等七百八十馀人，斩首三千二百馀级，遂磨
厓石，纪岁月而还。土人谓“国初但能”御之，令无出掠，
未有穷入巢穴破之者。乃斩峡藤断之，易名断藤。分
兵捕雷、廉、高、肇诸寇，先后平之。雍乃上言：“诸猺之性，
惮见官府，摄以流官，终难靖乱。有上隆州土知州岑
铎，以罪在禁，而事属暧昧，推鞫无因。况峒蛮之族，不
必责以彝伦，请复其职，俾领藤峡，开设州县，仍隶浔
州。”又以各处巡检俱“系流官，不谙民情，不辨地理，往
来迁转，难以责成。而部下有功土人李昇等效有勤
劳，请量授土巡检官秩，或用为流官之副，彼皆感恩
图报，能保障一方。请移周冲巡检司于勒马，移靖宁
巡检司于《献俘》，移恩隆巡检司于碧滩、东乡、龙山，各
宜添设。”又谓：“别类獞人，国初曾充戎伍之用。近时遣
千户李庆招之，多肯效顺。请即本地开设千户所，因
其故俗，即以李庆为之，酋帅统之，而以故酋裔为吏
目，亦可羁縻懭悍，藉以保障地方。”又经略抚处数事
奏上，上皆嘉纳之。即断藤峡设武靖州，以岑铎为知
州，属浔州府。以明年正月班师。论功，擢雍左副都御
史开府、提督两广戎务，荫一子锦衣卫千户。封“赵辅
武靖伯，各子孙世袭；馀赏赉有差。”两广遂平。